钦定古今图书集成/明伦汇编/官常典/第798卷 > 单安仁
## 钦定古今图书集成/明伦汇编/官常典/第798卷 > 单安仁

按《明外史》本传：“安仁，字德夫，濠人。少为府吏。元末江
淮兵乱，安仁集健少年数万，号青军，保障一方，授枢
密判官。从镇南王孛罗普化守扬州。时诸豪角立，安
仁叹曰：‘此辈皆为人驱除尔，真人之兴，当自有别。镇
南王为长枪军所逐，安仁无所属，闻太祖定集庆，乃
曰：‘此真是已’。率众归附。太祖大悦，命为元帅，即命其’”
军守镇江。严饬军伍，敌兵不敢犯。移守常州。其子叛
降张士诚。太祖知安仁忠谨，弗疑也。及士诚破，子被
擒，付安仁自处之。安仁守常岁馀，迁浙江副使。悍帅
横敛，民名曰“寨粮”，安仁一寘于法。进按察使。征为中
书左司郎中，佐李善长裁断。调瑞州守御千户，入为
将作卿。洪武元年擢工部尚书，仍领将作事。安仁精
敏多智计，诸所营造，大小中程，甚称帝意。逾年改兵
部尚书。请老归，赐田三千亩，牛七十角，岁给尚书半
俸。六年起山东参政，恳辞，仍予致仕。家居尝奏请“濬
仪真南坝至朴树湾，以便官民输挽。疏转运河、江都
深港，以防淤浅。移瓜洲仓廒置杨子桥西，免大江风
潮之患。”帝善其言。再授兵部尚书，致仕。二十年卒，年
八十五。